als_Latn dik_Latn sag_Latn
Anisa del në ballkonin e shtëpisë, në një pallat 9-katësh pas “Albtelekomit”. Më jep udhëzimet e fundit për të gjetur më lehtë apartamentin e saj. “Është hyrja e dytë, shtypni butonin e katit të tretë të ashensorit”, e dëgjoj në celular, ndërkohë e shoh nga poshtë. Ka pamjen e një femre të pavarur, moderne, por që nuk ka hequr dorë nga mikpritja e ngrohtë, tradicionale e shqiptarëve. E tillë ishte edhe shtëpia: moderne, por mikpritëse dhe e ngrohtë. Me të hyrë në apartament, të hapet një hapësirë e madhe, ku janë lehtësisht të dallueshme kuzhina, ambienti i ndenjjes dhe trapezaria. E pak më vonë, pasi syri të mësohet me ndarjen vizuale të ambienteve kryesore, sheh se po kaq i dallueshëm është edhe një si kënd anës derës së jashtme, që shërben si një korridor, i cili i paraprin ambientit të brendshëm. Këtë ndarje e thekson sidomos një mobilie me një dizajn të thjeshtë, por tepër modern për mbajtjen e këpucëve me një pasqyrë të madhe mbi të. Ka një lloj rregullsie në ndarjen e ambienteve, që krijojnë hapësirë dhe qartësi vizuale.
Në arredimin e pjesës së kuzhinës dhe të ngrënies janë zgjedhur linja të drejta dhe të pastra. Tryeza e ngrënies dhe karriget kanë një dizajn të thjeshtë, por modern. E tillë është edhe kuzhina, në të cilën më shumë se gjithçka bie në sy ngjyra e kuqe e fortë e pllakave, që është zgjedhur e tillë për dy arsye: 1. I jep ngrohtësi një ambienti ku dominojnë tonalitete të zymta të grisë dhe ngjyrës së venges. 2. Krijon një ngjizje me pjesën tjetër të shtëpisë, ku e kuqja duket si e shpërndarë aty-këtu në aksesorë, mobilie apo pjesë të tapicerisë. Ambienti i ndenjjes ka një ndërthurje mes modernes dhe klasikes. Modernia dallohet menjëherë në dizajnin e tavolinës së mesit dhe vitrinës. Kurse kolltukët kanë një dizajn klasik. “Kolltukët janë të njëjtët me të cilët jam rritur kur kam qenë e vogël. Janë një trashëgimi e familjes sime dhe i përkasin viteve ‘40. Kanë qenë të gjyshes sime dhe pastaj i trashëgova unë. Sigurisht, iu kam bërë një rikonstruktim të përgjithshëm. Është ndryshuar tapiceria e tyre, por është ruajtur dizajni i vjetër”, thotë Anisa. Tapeti është zgjedhur enkas i kuq, që të bashkëveprojë dhe të lidhet me prekjet e së kuqes, që dallohen në të gjithë shtëpinë.
Dhoma e gjumit të Anisës është një vend i veçantë, ku janë derdhur dhjetëra ide. Që në fillim bie në sy ngjyra e fortë jeshile me të cilën është lyer. “Kam pasur një bluzë në këtë ngjyrë dhe e kisha kaq për zemër, saqë zgjodha të njëjtën ngjyrë edhe për dhomën e gjumit”, thotë Anisa, e cila, duke shfrytëzuar fantazinë e saj, ka krijuar orendi dhe aksesorë nga më të çuditshmit. Një anë e murit pranë dritares është mbushur plot me kartolina të marra nga klube nate, që përveçse i japin gjallëri dhomës, e kujtojnë Anisën për momente të bukura që ka kaluar. Dhoma është shumë e vogël, por është bërë një shfrytëzim kaq i mirë i hapësirave, saqë në të lëviz lirisht, pa u përplasur në komodina dhe komo. “Ishte kaq e vogël, saqë fillimisht u tremba, sepse nuk dija ç’të fusja më parë. Por u këshillova me një arkitekt, i cili më ka ndihmuar të bëj një përshtatje të mobilieve sipas dhomës e të mos lë asnjë cm të shkojë dëm”. Sado e vogël, i ka të gjitha mobiliet e domosdoshme: krevatin e madh, dy komodinat e ulëta krah tij, një gardërobë të madhe të futur në mur, këndin e kompjuterit, ku mbi të është përshtatur një minibibliotekë. Një detaj tjetër origjinal e që bie në sy është zgjedhja e ngjyrave të forta për mobiliet: portokalli dhe e verdhë, që harmonizohen me jeshilen e fortë të mureve e krijojnë një ambient të gëzueshëm e mjaft mikpritës. Përshtypja e parë nuk kishte qenë e gabuar. Vizituam shtëpinë e një vajze singëll që jeton në apartamentin e saj modern, në të cilin ndihet në ajër mikpritja tradicionale shqiptare.
als_Latn als_Latn als_Latn